tartuNLP/wikipedia-smugri-20251201 huggingface dataset:
Jakovlev Jak-20

Jakovlev Jak-20 () oli neuvostoliittolainen Jakovlevin valmistama koulukoneen prototyyppi, jonka ensilento tehtiin vuonna 1949. Koneesta tehtiin vain kaksi prototyyppiä.
Kone oli tarkoitettu ilmailukerhoille. Siitä pyrittiin tekemään merkittävästi Jak-18-konetta halvempi. Kone perustui Jak-18-koneen ratkaisuihin. Koelentoja tekivät Anokhin ja Georgi Shijanov ja eräät DOSAAFin lentäjät. He suhtautuivat koneeseen positiivisesti. Valtion evaluointikomitea piti konetta alitehoisena ja liian pienenä. Toinen prototyyppi oli ensimmäistä huonompi – koneen paino oli kasvanut.
Napolilainen sekstisointu

Napolilainen sekstisointu on tavallisimmin mollisävellajissa, harvemmin duurissa esiintyvä muunnesointu, asteikon alennetun toisen asteen kolmisointu ensimmäisenä käännöksenä eli seksti­sointuna. Esimerkiksi C-duurissa ja c-mollissa napolilaisen seksti­soinnun muodostavat sävelet F, As ja Des, A-duurissa ja a-mollissa vastaavasti D, F ja B. Sointu esiintyy tavallisimmin kadensseissa subdominanttisoinnun tilalla.
Nimen alkuperä.
Napolilaisen sekstisoinnun nimi viittaa Napolin koulukuntaan, johon kuuluivat muun muassa säveltäjät Alessandro Scarlatti, Pergolesi, Paisiello, Cimarosa ja muut huomattavat 1700-luvun italialaiset ooppera­säveltäjät. Ennen heitä, jo 1600-luvulla sointua olivat kuitenkin jonkin verran käyttäneet Carissimi, Corelli ja Purcell. Myöhemmin napolilaista sekstisointua käyttivät runsaasti myös wieniläisklassiset säveltäjät, etenkin Beethoven, jonka sävellyksissä sointu esiintyy myös perus­asemassaan ja toisena käännöksenä, esimerkiksi 11. jousikvarteton johdannossa, Hammerklavier-sonaatissa ja Kuutamosonaatissa.. 
Merkitys soinnutuksessa.
Tonaalisessa soinnutuksessa napolilainen sekstisointu edeltää tavallisesti dominanttisointua korvaten neljännen tai toisen asteen soinnun. Esimerkiksi se usein edeltää autenttista kadenssia, jossa se korvaa subdominantti­soinnun. Tällaisissa tapauksissa napolilaista sekstisointua voidaan pitää eräänlaisena subdominantin kromaattisena muunnoksena. Esimerkiksi C-duurissa IV asteen soinnun muodostavat sävelet F, A ja C. Jos A alennetaan As:iksi ja C korvataan puoliaskelta ylempänä olevalla Des:illa, saadaan napolilainen sekstisointu F-As-Des. C-mollissa subdominantti­sointu F-As-C ja napolilainen seksti­sointu muistuttavat toisiaan vielä enemmän, koska eroa on vain yhdessä sävelessä. Sitä paitsi se poikkeaa myös mollin II asteen soinnusta (F-As-D) vain yhden sävelen osalta ja siinäkin vain puoli­askelen verran.
Tavallisimmin napolilaista sekstisointua käytetäänkin mollisävellajeissa. Duurisointuna se kuitenkin poikkeaa luonteeltaan sekä molliasteikon subdominantti- eli IV asteen soinnusta, joka on mollisointu, että myös II asteen vähennetystä kolmisoinnusta. Napolilaisen sekstisoinnun muunnoksena esiintyy myös "napolilainen duuriseptimisointu", jossa siihen on lisätty septimisävel.
Napolilaiselle sekstisoinnulle ominaisena on pidetty sen omalaatuista "valittavaa" luonnetta.
Soinnun käännökset.
Alennetun toisen asteen sointu esiintyy toisinaan myös perusasemassaan, esimerkiksi Chopinin c-molli-preludissa (Op. 28, nro 20). Paljon harvemmin se esiintyy toisena käännöksenä, esimerkiksi Händelin Messias-oratorion aariassa "Iloitkaa suuresti" ().
Mooney M20

Mooney M20 on ensi kertaa vuonna 1955 lentänyt yhdysvaltalainen yleisilmailulentokone, jonka valmistaja on Mooney Airplane Company. Koneen suunnitteli Albert (Al) Mooney. Koneen eri malleja valmistettiin vuosikymmeniä, ja uusimman mallin valmistus loppui vuonna 2019.
Kesällä 2008 Mooney alkoi kehittää Rolls-Royce RR500 TP -potkuriturbiinilla varustettua versiota koneesta.
Laiti

Laiti on suomalainen ja saamelainen sukunimi, joka on muun muassa seuraavilla henkilöillä:
Aksaray

Aksaray on Aksarayn maakunnan pääkaupunki keskisessä Turkissa. Kaupungin asukasluku oli vuonna 2007 yhteensä 244 036.
Aksarayn kaupungin historia ulottuu aina Rooman valtakunnan aikaan asti. Kaupunki liitettiin vuonna 1071 Seldžukkien valtakuntaan, kun seldžukit voittivat Bysantin valtakunnan Manzikertin taistelussa, jonka seurauksena Bysantti menetti lähes koko Vähän-Aasian hallinnan. Kaupunki liitettiin Ottomaanien valtakuntaan 1470-luvulla. Aksaray on nykyään hiljainen ja keskikokoinen kaupunki, josta on muuttanut viime aikoina asukkaita työn perässä Eurooppaan.
Memories of You

”Memories of You” on Eubie Blaken säveltämä ja Andy Razafin sanoittama musiikkikappale vuodelta 1930. Sen esitti ensimmäisenä Minto Cato Broadway-musikaalissa "Blackbirds of 1930". Ensimmäinen levytyksen teki laulaja Ethel Waters.
Kappaleesta on levytetty useita jazzversioita, ja sitä pidetään yhtenä standardeista. Louis Armstrongin levytys vuodelta 1930 on Lionel Hamptonin ensiesiintyminen vibrafonistina. Armstrongin versio nousi listoilla sijalle 18. Myöhemmin Hampton levytti kappaleen myös Benny Goodmanin orkesterin kanssa, ja tämä versio on tehnyt kappaleesta suositun klarinettinumeron. Myös muun muassa Art Tatum, Thelonious Monk, Charles Mingus, Erroll Garner ja Duke Ellington ovat äänittäneet kappaleen.
31.8.2010
Turunen

Turunen on suomalainen sukunimi. Tunnettuja Turusia ovat muun muassa:
Psybient

Psybient on elektronisen musiikin laji, joka yhdistää erilaisia elementtejä ja ottaa vaikutteita muun muassa psytrance-, ambient- ja etnisestä musiikista. Psybient-musiikki pyrkii luomaan pitkillä kappaleillaan kuuntelijalleen eräänlaisen musiikillisen matkan. Perinteisen trance-musiikin sijaan psybient ei edes pyri ylläpitämään jatkuvaa rytmikästä menoa, vaan oikeanlaisen rentouttavan äänimaailman luominen ja sen ylläpito ovat oleellisimmassa asemassa.
Eräitä genren suosituimpia ja merkittävimpiä artisteja ovat muun muassa Shpongle, Entheogenic, Shulman, Ott, Third Ear Audio, Doof, Warp Technique, Yestegan chaY, Younger Brother, The Infinity Project, Pitch Black, The Mystery Of The Yeti, Celtic Cross, Hallucinogen.
Road America

Road America on Yhdysvalloissa Wisconsinin osavaltiossa sijaitseva moottorirata. Varsinaisen "neljän mailin radan" yhteydessä on myös 1,3 kilometriä pitkä kartingrata. Radalla on pidetty kilpailuja 50-luvulta lähtien; mm. American Le Mans Series-, AMA Superbike- ja Speed World Challenge-kilpailuja. 
Radat.
Neljän mailin rata.
Road America on saavuttanut legendaarisen radan maineen ajajien keskuudessa. Radan pituus on 6,515 kilometriä eli noin neljä mailia ja se sisältää 14 mutkaa.
Kartingrata.
Road American yhteydessä on myös "Briggs &amp; Stratton Motorplex" -niminen kartingrata. Radan pituus on 1,3 kilometriä eli 0,8 mailia.
Norsunluurannikon koripallomaajoukkue

Norsunluurannikon koripallomaajoukkue edustaa Norsunluurannikkoa koripallon maajoukkuekilpailuissa.
Historia.
Norsunluurannikko pääsi ensimmäistä kertaa Afrikan-mestaruuskilpailuihin vuonna 1978. Joukkue selviytyi heti loppuotteluun saakka mutta hävisi sen Senegalille ja saavutti hopeaa. Kolme vuotta myöhemmin maa saavutti ensimmäisen Afrikan-mestaruutensa voittaessaan loppuottelussa Egyptin. Maanosamestaruuden ansiosta Norsunluurannikko pääsi vuoden 1982 MM-kilpailuihin. Kisoissa maa hävisi kaikki ottelunsa ja sijoittui turnauksessa viimeiseksi. Toisen maanosamestaruutensa Norsunluurannikko voitti vuonna 1985, jolloin se voitti loppuottelussa Angolan. Mestaruuden myötä maa osallistui toisen kerran MM-kilpailuihin vuonna 1986, mutta tällöinkin se jäi voitoitta. Seuraavan kerran maa saavutti mitalin Afrikan-mestaruuskisoissa vuonna 2009, jolloin se voitti hopeaa. Täten maa selviytyi vuoden 2010 MM-kisoihin, joissa se voitti viidestä alkulohko-ottelustaan vain yhden, eikä tuo voitto Puerto Ricosta riittänyt jatkopaikkaan.
Elias Martin

Elias Martin (3. maaliskuuta 1739–25. tammikuuta 1818) oli ruotsalainen taidemaalari ja graafikko. Hän toimi maisemamaalauksen professorina Tukholman taideakatemiassa vuosina 1785–1814. Hän oli myös Suomenlinnassa, Viaporissa 1763–1765 piirustuksenopettajana. Hän oli taitava koloristi. Hänen kaupunkikuvissaan, linna- ja herraskartanonäkymissään sekä maisemissaan valaistus on kuvattu erityisen kauniisti. Hänen maalaustapansa oli raikas ja lyyrinen, mikä korostuu hienostuneesti hänen laveerauksissaan ja akvarelleissaan.
Elämänvaiheita.
Hänen isänsä ja enonsa olivat arvostettuja jalopuuseppiä ja Elias oli nuorena isänsä verstaassa apulaisena. Piirustustaitojaan kohentaakseen hän työskenteli myös virkamaalari F. C. Schultzin työpajassa.
Laivanrakentaja Fredrik Chapman palkkasi hänet 1763 Viaporiin laivaston koristepiirtäjäksi. Kenraali Augustin Ehrensvärd, joka muitten lahjojensa ohella oli myös kuvataiteilija, tutustutti Martinin kaiverrustekniikkaan. Nuorille upseereille Martin opetti piirtämistä. 
Vuonna 1766 Martin lähti opiskelemaan maisemamaalausta ensin Pariisiin Joseph Vernet'n oppilaana ja sitten 1768 Lontooseen, minne hän kutsui nuoremman veljensä Johan Fredrikin Lontooseen graafikon oppiin ja kaivertamaan hänen töittensä kaivertajaksi. Kuningas Kustaa III kutsui molemmat veljekset 1780 ikuistamaan Ruotsin kansalle isänmaan näkymiä. Martin tunnetaan parhaiten värikkäistä ja eloisista Tukholma-kuvistaan. Töissä on jonkin verran viehättävää naivismia.
Kriketin SM-sarja 2010

Kriketin SM-sarja 2010 käsitti kaksi erillistä sarjatasoa, SM50 ja SM40 -sarjat. Sarjat on nimetty ottelun maksimisyöttövuorojen (overs) mukaan. Helsinki CC voitti Suomen mestaruuden ja Vantaa CC voitti SM40 -sarjan nousten kaudelle 2011 SM50 -sarjaan, joka kuitenkin muutettiin kaudeksi 2011 myös 40 syöttövuoron peleiksi ja käyttää nimeä SM40 1.divisioona, alempi sarja on vastaavasti SM40 2.divisioona.
SM 40.
Vantaa nousee SM50 sarjaan kaudeksi 2011. Tampere karsii sarjapaikasta Vaasan kanssa.
Sarjakarsinta.
Vaasa säilyi SM50 -sarjassa.
Chatenet

Chatenet on ranskalainen mopoautomerkki. Chatenet malleja ovat: Stella, Media, Speedino, suositut barooder ja CH26 sekä uusin CH46. Chatenet barooderista on tehty myös sport-malli. Chatenet on yksi harvoista mopoautoista mihin saa tuning valoja yms.
Chatenet on tullut suosioon barooder SZ Sport ja CH26 malleilla.
Tarzan &amp; Jane

Tarzan &amp; Jane on Disneyn suoraan DVD:lle julkaistu animaatioelokuva. Elokuva julkaistiin 2002 ja on jatko-osa nelivuotiselle klassikkoelokuvalle "Tarzan," joka on valmistunut vuonna 1999.
Elokuva huomioitiin neljällä DVD Exclusive ehdokkuudella. Parhaasta elokuvasta, alkuperäisestä laulusta, käsikirjoituksesta ja sävellyksestä.
Juoni.
Tarzan ja Jane ovat olleet naimisissa kohta vuoden ja Jane etsii viidakosta täydellistä lahjaa. Samalla hän muistelee Terkin ja Tantorin kanssa useita seikkailuja, joita hän on kokenut Tarzanin ja hänen ystäviensä kanssa. Jane yrittää etsiä lahjaa joka olisi vielä ikimuistoisempi, kuin menneet seikkailut.
Sergei Fokitšev

Sergei Fokitšev (s. 4. helmikuuta 1963) on Neuvostoliittoa edustanut pikaluistelun olympiavoittaja. Hän oli parhaimmillaan 500 metrillä, mutta jo 1 000 metriä oli hänelle sen verran heikompi laji, että hän ei kertaakaan yltänyt mitaleille Sprinttereiden MM-kilpailuissa.
Fokitšev luisteli tammikuussa 1984 Davosissa 500 metrillä kovimpia aikoja, mitä Medeon ulkopuolella oli ikinä luisteltu. Helmikuussa hän voitti samalla matkalla kultaa ensimmäisissä arvokilpailuissaan Sarajevon olympialaisissa ajalla 38,19 s. Maaliskuussa hän oli sprinttereiden MM-kilpailuissa nopein molemmissa 500 metrin kilpailuissa mutta jäi yhteispisteissä viidenneksi. Kahtena seuraavana vuonna hän oli sprinttereiden MM-kilpailujen yhteispisteissä yhdeksäs ja seitsemäs, ja vuonna 1987 hän voitti jälleen molemmat 500-metriset ja sijoittui yhteispisteissä viidenneksi. Calgaryn 1988 olympialaisissa hän sijoittui 500 metrillä neljänneksi ajalla 36,82 s häviten pronssimitalistille viisi sadasosasekuntia.
Miesten Superpesiksen kausi 2007

Miesten Superpesiksen kausi 2007 oli Superpesiksen 18. kausi. Kausi alkoi 10. toukokuuta, ja Suomen mestarit olivat selvillä 15. syyskuuta.
Sarjaan osallistui poikkeuksellisesti 13 joukkuetta, koska edellisellä kaudella Superpesiskarsinnan läpäissyt Imatran Pallo-Veikot luovutti sarjapaikkansa pudonneelle Kouvolan Pallonlyöjille. Lisäksi Suomen Pesäpalloliitto nosti karsintasarjan viidenneksi sijoittuneen Jyväskylän Kirin, koska vapautunut paikka olisi kilpailumääräysten perusteella kuulunut sille.
Hallitsevana mestarina kauteen lähti Sotkamon Jymy. Suomen-mestareiksi vuonna 2007 kruunattiin Hyvinkään Tahko, joka voitti loppuottelusarjassa Sotkamon Jymyn otteluvoitoin 3–1. SM-pronssia voitti Koskenkorvan Urheilijat. 
Sarja supistui kahteentoista joukkueeseen. Yksikään joukkue ei onnistunut nousemaan, mutta Jyväskylän Kiri putosi Ykköspesikseen.
Joukkueet.
&lt;section begin="joukkueet"/&gt;
&lt;section end="joukkueet"/&gt;
Sarjajärjestelmä.
Runkosarjassa pelattiin kaksinkertainen sarja. Lisäksi pelattiin kaksi lisäottelua paikallisvastustajien kanssa. Yhteensä runkosarjassa pelattiin 26 ottelua joukkuetta kohden. Kuusi parasta joukkuetta etenivät jatkosarjaan, neljä seuraavaa jatkosarjakarsintaan ja kolme viimeistä Superpesiskarsintaan. Jatkosarjakarsinnassa kaksi otteluparia kohtasivat toisensa paras kolmesta -järjestelmällä. Voittajat etenivät jatkosarjaan. Jatkosarjassa pelattiin yksinkertainen sarja, jonka jälkeen neljä parasta joukkuetta etenivät pudotuspeleihin, jotka pelattiin paras viidestä -järjestelmällä lukuun ottamatta pronssiottelua, jonka ratkaisi kahden ottelun yhteistulos. 
Superpesiskarsinnassa runkosarjan kolme heikointa kohtasivat Ykköspesiksen neljä parasta joukkuetta. Karsintasarja pelattiin yksinkertaisena ja kaksi parasta joukkuetta saivat oikeuden pelata Superpesiksessä kaudella 2008.
Paikallisvastustajaparit.
Seuraavat joukkueet kohtasivat toisensa neljästi (tai kolmesti) runkosarjassa:
Jatkosarjakarsinta.
Jatkosarjakarsinnassa kohtasivat runkosarjan seitsemäs ja kymmenes sekä kahdeksas ja yhdeksäs. Jatkosarjaan pääsemiseen vaadittiin kaksi osaotteluvoittoa.
Jatkosarja.
Jatkosarjassa pelattiin yksinkertainen sarja. Runkosarjan kuusi parasta joukkuetta saivat hyvityspisteitä sijoituksensa perusteella (Pattijoki 5, Nurmo 4, Sotkamo 3, Hyvinkää 2 ja Koskenkorva sekä Kuopio 1). Neljä parasta joukkuetta etenivät pudotuspeleihin.
Pudotuspelit.
Välieräparit muodostettiin jatkosarjan neljästä parhaasta joukkueesta siten, että sarjan voittaja kohtasi neljänneksi sijoittuneen ja toiseksi sijoittunut kolmanneksi sijoittuneen. Pudotuspelisarjojen voittoihin vaadittiin kolme osaotteluvoittoa paitsi pronssiottelussa, joka ratkaistiin kahden ottelun yhteistuloksesta. 
Superpesiskarsinta.
Superpesiskarsinnassa Superpesiksen runkosarjan kolme heikointa kohtasivat Ykköspesiksen neljä parasta joukkuetta yksinkertaisessa sarjassa. Kaksi parasta saivat oikeuden pelata Superpesistä kaudella 2008.
Jukka Jernvall

Jukka Tapani Jernvall (s. 4. joulukuuta 1963 Helsinki) on suomalainen evolutiivisen kehitysbiologian tutkija, joka parhaiten tunnetaan uraauurtavasta hampaiden kehityksen tutkimuksesta.
Jernvall väitteli Helsingin yliopistossa vuonna 1995. Hänen nisäkkäiden poskihampaita koskevan väitöskirjansa ohjaajina toimivat Irma Thesleff ja Mikael Fortelius. Tämän jälkeen hän on toiminut tutkijana Helsingin yliopiston Biotekniikan instituutissa ja New Yorkin Stony Brookin yliopistossa Yhdysvalloissa. Jernvallin tutkimus on tuonut yhteen molekyylibiologiaa ja toisaalta paleontologiaa ja evoluutiobiologiaa. Tiedelehti "Nature" kuvaili hampaiden kehitystä ja evoluutiota käsittelevän artikkelin yhdeksi viimeisten vuosikymmenien tärkeimmäksi evoluutiotutkimukseksi. Hampaiden lisäksi Jernvall tutkii niin fossiiliaineiston monimuotoisuutta kuin vapaana elävien hiirimakien vanhenemista Madagaskarilla.
Jernvall toimii akatemiaprofessorina Helsingin yliopiston Biotekniikan instituutissa.
Jernvall valittiin Suomalaisen Tiedeakatemian jäseneksi vuonna 2008.
Steve Mullings

Steve Mullings (s. 28. marraskuuta 1982) on jamaikalainen pikajuoksija. Hänen päämatkansa olivat 100 ja 200 metriä. Mullings on 176 senttimetriä pitkä ja painaa 67 kiloa. Hän on voittanut kaksi maailmanmestaruusmitalia Jamaikan 4×100 metrin viestijoukkueessa.
Mullings juoksi vuonna 2004 Jamaikan mestaruuskisoissa silloiset ennätyksensä 10,04 (100 m) ja 20,22 (200 m) ja ansaitsi paikan olympialaisiin. Hän jäi kuitenkin kiinni kielletyistä aineista kilpailun jälkeen. B-näytteen osoittauduttua positiiviseksi Mullings sai kahden vuoden kilpailukiellon. 
Mullings antoi kesäkuussa 2011 maansa mestaruuskisoissa positiivisen dopingnäytteen. Käryn oltua hänen uransa toinen hän sai elinikäisen kilpailukiellon. Mullings piti dopingtestiä epäluotettavana ja valitti urheilun kansainväliseen vetoomustuomioistuimeen, mutta CAS piti hänen elinikäisen kilpailukieltonsa voimassa.
Ranskan asevoimat

Ranskan asevoimat () koostuvat maavoimista, merivoimista, ilma- ja avaruusvoimista sekä poliisijoukkoihin kuuluvista santarmeista. Ranska kuuluu Naton perustajajäseniin.
Ranskan asevoimat ovat maailman yhdenneksitoista vahvimmat vuonna 2024 "Global Firepowerin" listauksen mukaan. Vuonna 2024 asevoimien kokonaisvahvuus on noin 376 000 henkilöä, joista 200 000 on aktiivisessa palveluksessa, 150 000 puolisotilaallisissa tehtävissä ja loput reservissä. Ranskalla on kyky siirtää joukkoja ja suorittaa sotilasoperaatioita ympäri maailmaa, mihin pystyvät vain muutamat valtiot maailmassa.
Ranskan presidentti toimii virkansa puolesta asevoimien ylipäällikkönä. Asevoimien komentajana on vuodesta 2021 lähtien toiminut armeijakenraali Thierry Burkhard. Asevoiomien nykyisenä päämajana toimii vuonna 2015 valmistunut Pariisissa sijaitseva Hexagone Balard.
Ranskassa ei ole asevelvollisuutta, mutta vuonna 2021 otettiin käyttöön yleinen kansalaispalvelus, jossa tehdään kolmisen viikkoa vapaaehtoistyötä julkisella sektorilla. Osallistuminen palvelukseen on vapaaehtoista, vaikkakin maan opetusvirasto on kaavaillut ohjelmasta pakollista vuoden 2024 aikana.
Reservijoukot ja kansalliskaarti.
Armeijan reservijoukot ovat toimineet Ranskassa vuodesta 1871 asti. Ranskassa puhutaan 1. tason toimintareservistä, joita on noin 60 000 henkilöä (vuonna 2006) Vuosina 2008–2014 reservijoukkojen määrä väheni budjetin takia. Nykyisellään 1. tason toimintareservin henkilömäärä on noin 55 000, joista 28 000 armeijan alaisuudessa ja loput 27 000 kansallisten santarmireservien alaisuudessa.
Marraskuun 2015 terroristi-iskut nopeuttivat sotilasvarantojen uudistamista. Uuteen sotilasohjelmaan kirjattiin muun muassa reservin harjoituspäivien lisääminen (25–30 pv vuodessa). Reserviläisten määrän lisääminen 40 000 henkilöön armeijan sekä santarmien osalta. Heti Nizzan hyökkäysten jälkeen 22. heinäkuuta 2016 Ranskan presidentti uudisti edelleen reservijoukkojen mallia, joka saatiin asetukseksi 13. lokakuuta 2016. Tähän reservin joukkojen malliin kuuluu eritasoiset sotilasreservit, alueelliset santarmireservit ja poliisin reservijoukot. Tässä mallissa käytetään termiä uusi kansalliskaarti (). Uudessa mallissa reserviläinen voi valita palveluspaikakseen reserviarmeijan, poliisin tai santarmien yksikön. 
Ranskan sisäministeri Bernard Cazeneuve kehotti myös ranskalaisia liittymään reserviin, jonka tarkoituksena on kriisitilanteiden varalta vahvistaa maan turvallisuusjoukkoja.
Reservin sopimus.
Reservin sopimus laaditaan 1–5 vuodeksi. Alaikärajaksi on asetettu 17 vuotta. Tehtävistä maksetaan palkkiot ja ne ovat kertaluonteisia. Lisäksi nuorille pääosin alle 25-vuotiaille on bonuksia:
Ydinaseet.
Ranskalla on Yhdysvaltojen ja Venäjän jälkeen kolmanneksi eniten ydinaseita maailmassa. Suurin osa niistä, eli 240, on sijoitettu sukellusveneisiin.
Tilastot ja budjetti.
Sotilaan keski-ikä on 33,4 vuotta. 
Lähde:
Vuoden 2024 budjetissa puolustusmenoiksi kaavailtiin 47,2 miljardia euroa, minkä johdosta maan on tarkoitus yltää Naton 2 % tavoitteeseen. Budjetointia säätelee laki, jonka mukaan asevoimien kehitystä suunnitellaan aina seitsemäksi vuodeksi eteenpäin.
Jama Masjid (Delhi)

Jama Masjid (suom. Perjantaimoskeija, pidemmältä nimeltään Masjid-i Jahan Numa) on moskeija Delhin vanhassakaupungissa, Intiassa. Moskijan rakennutti Suurmogulien valtakunnan hallitsija Šah Jahan ja se valmistui vuonna 1656. Moskeija on edelleen Delhin tärkein moskeija ja kaupungin muslimien hengellinen keskus.
Moskeija.
Jama Masjid eli pidemmältä nimeltään "Masjid-i Jahan Numa" sijaitsee kukkulalla Delhin vanhassakaupungissa noin kilometrin päässä Delhin Punaisesta linnoituksesta. Se on kaupungin tärkein moskeija ja paikallisten muslimien hengenelämän keskus. Kokonsa puolesta se on Intian niemimaan toiseksi suurin moskeija. Kaupungin muslimeilla on tapana kerääntyä moskeijalle kuuntelemaan perjantairukous.
Moskeijaa ympäröivät suuret porttirakennukset. Pääsisäänkäynti sijaitsee moskeijan itäpuolella ja sisääntulo tapahtuu suuria kiviportaita pitkin. Itse moskeijarakennus on kolmekupolinen ja se on rakennettu hiekkakivestä. 40-metriä korkeat minareetit on koristeltu marmorilla. Moskeijan julkisivua koristaa suuri "iwan"-suippokaari ja sen pienemmät toisinnot. Moskeijarakennuksessa sisäpihan länsipuolella sijaitsee islamin pyhää kaupunkia Mekkaa symboloiva "mihrab". Moskeijan sisätilojen suurin huone on rukoussali, jonka sisäänkäyntien yläpuoli on koristeltu persialaisin kalligrafein. Moskeijan suuri piha toimii rukoustilana. Pihalle mahtuu yhtä aikaa noin 25 000 ihmistä. Pihan keskellä on peseytymiseen tarkoitettu allas.
Historia.
Jama Masjid eli Perjantaimoskeijan rakennutti Suurmogulien valtakunnan hallitsija Šah Jahan, joka tunnettiin yleisemminkin islamilaisen arkkitehtuurin tukijana ja esimerkiksi Taj Mahalin rakennuttajana. Jama Masjidin moskeijan rakennustyöt alkoivat vuonna 1656 ja ne valmistuivat kuusi vuotta myöhemmin. Rakennustöissä oli noin 5 000 työläistä.
2000-luvulla moskeijalla on sattunut useampia väkivaltaisuuksia, joista ainakin osa on luokiteltu terrorismiksi. Huhtikuussa 2006 13 henkilöä haavoittui kahden pommin räjähdyksessä. Vuonna 2010 moskeijan ulkopuolella olleen matkailijoiden linja-auton ammuskelussa haavoittui kaksi henkilöä.
Gomsin alue

Gomsin alue () on yksi Sveitsin 148:sta ja Wallisin kantonin 14:stä hallinnollisesta alueesta. Maantieteellisesti Gomsin alue sijaitsee Rhônen latvoilla, paikoin hyvin kapeassa laaksossa, laakson rinteillä ja ylätasangoilla. Matkailu on alueella tärkeä elinkeino: muun muassa Jungfraun–Aletschin maailmanperintökohteeseen kuuluva Aletschjäätikkö sijaitsee Gomsin alueella.
Kunnat.
Gomsin alueella on 12 kuntaa, joista suurin on Fiesch. Alueen keskuspaikka on Münster. Gomsin alueen asukasluku oli 31.12.2015 yhteensä 4 452. Asukasluku on laskussa, sillä vuoden 2012 lopussa asukkaita oli 4 630. Alueen pinta-ala on 588 km² . 
Asukkaat ja kieli.
Gomsin alue on saksankielistä maaseutua: vuonna 2000 alueen vakituista asukkaista 93 % oli saksankielisiä. Ranskankielisiä oli noin 1 % ja muun kielisiä noin 6 %.
Kristoffer Stensrud

Kristoffer Stensrud (1953 – 18. syyskuuta 2021) oli norjalainen rahastosijoittaja, joka kuuluu Skagen-rahastoyhtiön perustajiin ja keskeisiin omistajiin. Stensrud oli vuonna 2010 Norjan varakkaimpia miehiä. 
Stensrud opiskeli taloutta Kööpenhaminan kauppakorkeakoulussa. Hän oli johtava analyytikko kööpenhaminalaisessa Børsinformasjon Aps:ssa vuosina 1979–1983 ja Børsinformasjon I. R.:n salkunhoitaja 1983–85. 1985–89 Stensrud oli Stafondsin (myöhemmin SR-Fonds) analyytikko ja ulkomaanvastaava ja 1990–91 johtava analyytikko Carnegie-Jensenissä Kööpenhaminassa. 
Stensrud ja hänen kaksi ystäväänsä perustivat Skagenin Stavangerissa vuonna 1992. Kahdessakymmenessä vuodessa yhtiö laajentui muihin pohjoismaihin ja sen sijoitusvarallisuus kasvoi 12 miljardiin euroon (2010). Yhtiön sijoitusrahastoista suurin on "Kon-Tiki", jonka salkunhoitajana Stensrud toimii. Suomesta Skagenin rahastoihin, pääasiassa Kon-Tikiin, on investoitu noin 300 miljoonaa euroa.
Jama Masjid

Jama Masjid (, "jama" eli kokouspaikka) tai perjantaimoskeija on moskeija, jossa on "minbar" eli saarnastuoli. Siellä pidetään "jumu'ah", eli viikoittainen perjantain keskipäivän rukoilu.
Jama Masjid voi viitata esimerkiksi seuraaviin moskeijoihin:
Markku Takala

Markku Takala (s. 2. toukokuuta 1972 Vantaa) on entinen suomalainen jääkiekkoilija. Vantaalaisesta kiekkokoulusta lähtöisin oleva Takala on pelannut pääasiassa ulkomaiden pääsarjoissa, mutta lisäksi hän pelasi yhden täyden kauden SM-liigassa Kiekko-Espoossa kaudella 1993–1994 ja muutaman kauden Mestiksessä ja sitä edeltäneessä I-divisioonassa. Pääosan urastaan hän vietti Norjan pääsarjassa, GET-liigassa.
Takala on myös pelannut kuusi poikien maaottelua.
Lonely Nights

Lonely Nights on alun perin Bryan Adamsin esittämä kappale vuodelta 1981. 
Uriah Heep -yhtye teki kappaleesta cover-version vuoden 1983 "Head First" -albumilleen, ja se julkaistiin myös singlenä. Kyseisen singlen b-puolena toimi ”Weekend Warriors”, joka kuuluu myös "Head First" -albumille. Sen tekijöiksi on merkitty kaikki yhtyeen tuolloiset jäsenet. ”Lonely Nights” oli Uriah Heepin ensimmäinen single, joka nousi sen kotimaan Britannian singlelistalle sijoituksen ollessa 85.
Jani Savolainen

Jani Savolainen (s. 5. lokakuuta 1988 Kuopio) on suomalainen jääkiekkoilija, joka pelasi kaudella 2015–2016 Ruotsin kolmanneksi korkeimmalla sarjatasolla Hockeyettan-joukkue Piteå HC:ssä. Hän on pelipaikaltaan oikea laitahyökkääjä ja laukoo oikealta.
Ura.
Seuraura.
Savolainen on Kalevan Pallon kasvatti. Hän teki toukokuussa 2006 kaksivuotisen SM-liigasopimuksen joukkueen kanssa, muttei Savolainen debytoinut vielä SM-liigassa kaudella 2006–2007. Hän kuitenkin teki debyyttinsä miesten peleissä esiintyessään kuudessa Mestis-ottelussa alle 20-vuotiaiden maajoukkueessa. Savolainen teki niissä yhden syöttöpisteen.
Kaudella 2007–2008 Savolainen pelasi viisi SM-liigaottelua antaen niissä yhden syöttöpisteen. Hän pelasi kauden lähinnä KalPan A-nuorissa, jotka voittivat mestaruuden keväällä 2008. Savolainen toimi joukkueen kapteenina. Hän siirtyi kaudeksi 2008–2009 Mestis-joukkue Jokipoikiin. Savolainen oli 13 maalillaan joukkueen toiseksi paras maalintekijä Samu Pitkäsen kanssa. Hän voitti keväällä 2009 Mestiksen hopeaa. Savolainen teki samana keväänä jatkosopimuksen Jokipoikien kanssa kaudeksi 2009–2010. Hän teki 43 ottelussa tehot 16+19=35, joilla Savolainen oli joukkueen kolmanneksi paras pistemies. Hän voitti keväällä 2010 Mestiksen mestaruuden. Jokipojat kohtasivat liigakarsinnoissa Tampereen Ilveksen, jolle joukkue kuitenkin hävisi otteluvoiton 4–1.
Savolainen siirtyi kaudeksi 2010–2011 Kajaanin Hokkiin, jossa häntä valmensi KalPan A-nuorten mestarijoukkueesta tuttu Sami Karppinen. Savolaisesta oli kysyntää useasta Mestis-seurasta ja parista SM-liigajoukkueestakin. Hän teki runkosarjassa tehot 10+18=28, joilla Savolainen sijoittui Hokin sisäisessä pistepörssissä kolmanneksi Niko Saarenpään kanssa.
Toukokuussa 2011 Savolainen siirtyi yksivuotisella sopimuksella Mikkelin Jukureihin. Hän jakoi kolmella osumallaan kevään 2012 pudotuspeleissä joukkueen sisäisen maalipörssin voiton kolmen muun pelaajan kanssa. Toisen Jukurit-kautensa 2012–2013 päätteeksi Savolainen voitti Mestiksen-mestaruuden, mutta joukkue kuitenkin hävisi liigakarsinnat Tampereen Ilvekselle otteluvoitoin 4–1. Helmikuussa 2013 hän teki kaksivuotisen jatkosopimuksen Jukureiden kanssa. Kaudella 2013–2014 Savolainen voitti joukkueen sisäisen tehotilaston lukemalla +12. Hän voitti kauden päätteeksi Mestis-hopeaa. Kausi 2014–2015 päättyi Mestiksen-mestaruuteen.
Lokakuussa 2015 Savolainen siirtyi loppukauden kattavalla sopimuksella Ranskan Ligue Magnusin Lions de Lyoniin oltuaan alkukauden ilman sopimusta. Hän pelasi siellä vain kolme ottelua ilman tehopisteitä, kunnes Savolainen siirtyi joulukuussa Ruotsin kolmanneksi korkeimmalle sarjatasolle Hockeyettanin Piteå HC:hen.
Maajoukkueura.
Savolainen edusti Suomea alle 18-vuotiaiden MM-kilpailuissa vuonna 2006, jolloin hän voitti hopeaa. Hän pelasi myös World U-17 Hockey Challengessa vuonna 2005. Yhteensä Savolainen on pelannut 50 poikien maaottelua.
AS Gabès

Avenir Sportif de Gabès () on tunisialainen jalkapalloseura, joka perustettiin vuonna 1978. Sen kotistadion on Stade du Zrig, joka sijaitsee Gabèsissa.
Joukkue on pelannut parhaimmillaan kolmesti Tunisian pääsarjassa. Ensimmäisen kerran joukkue pelasi pääsarjassa kaudella 1984–1985 ja toisen kerran 1995–1996. Kolmannen kerran AS Gabès pelasi pääsarjassa kaudella 2010–2011.
Saarijärvi (Vaala)

Saarijärvi on pieni järvi Vaalan pohjoisosassa Oterman ja Paatinjärven pohjoispuolella. Se laskee Väliojan kautta Ala-Potkunjärveen.
Järvessä on kaksi saarta ja pieni luoto, suuremmassa saaressa on eräkämppä ja sitä vastapäätä järven länsirannalla vanhan kalasaunan jäännökset. Vaikka järvi on matalarantainen ja varsinkin eteläpuolelta soistunut, sen itärannalla on myös kallioita ja mäntymetsää. Luoteessa noin kilometrin päässä olevasta Korpijärvestä järveen laskee Korpioja, koillisessa puolen kilometrin päässä on pieni Piilolampi.
Vaalassa on kaksi muutakin Saarijärveä.
Alain Corneau

Alain Corneau (7. elokuuta 1943 Meung-sur-Loire, Loiret, Ranska – 30. elokuuta 2010 Pariisi, Ranska) oli ranskalainen elokuvaohjaaja ja käsikirjoittaja. 
Corneau oli alun pitäen muusikko. Hän työskenteli Costa-Gavrasin avustajana, jolloin hänellä oli myös ensimmäinen tilaisuus työskennellä näyttelijä Yves Montandin kanssa, jonka kanssa hän teki yhteistyötä myöhemminkin urallaan, elokuvissa "Silmukka kiristyy" (1976) ja "La menace" (1977) ja "Raaka peli ratkaisee" (1981).
Corneau ohjasi Gérard Depardieuta vuonna 1991 elokuvassa "Kaikki elämän aamut". Elokuva sai valtavan suosion ja lukuisia palkintoja, muun muassa seitsemän César-palkintoa.
Corneau kuoli syöpään.
Jarosław Łabieniec

Jarosław Łabieniec (s. 1974) on puolalainen kitaristi ja säveltäjä. Hän on soittanut mm. Vaderin riveissä yhtyeen alkuaikoina.
Diskografia.
Dies Irae
Vader
NYIA
Vierailut
Pablo Pintos

Pablo César Pintos Cabral (s. 1. heinäkuuta 1987 Montevideo, Uruguay) on uruguaylainen jalkapalloilija, pelipaikaltaan oikea laitapuolustaja. Hän edustaa Defensor Sportingia.
Ura.
Pintos aloitti uransa montevideolaisessa Defensor Sportingissa vuonna 2006 ja kuului Apertura-mestaruuden syksyllä 2007 ja Clausura-mestaruuden keväällä 2009 voittaneeseen joukkueeseen. Kaudella 2009–2010 hän edusti argentiinalaista San Lorenzoa.
Italialainen Lazio hankki Pintosin pelaajaoikeudet 1,4 miljoonalla eurolla kesällä 2010. Roomalaisseura ei kuitenkaan lopulta löytänyt hänelle tilaa joukkueensa ulkomaalaiskiintiöstä, ja hän siirtyi vielä saman siirtoikkunan aikana ilmaiseksi espanjalaiseen Getafeen, jonka kanssa hän teki viisivuotisen sopimuksen. Ura Espanjassakaan ei alkanut mairittelevasti, sillä kaudella 2010–2011 Pintos pelasi vain kuudessa sarjaottelussa ja kaikki kilpailut mukaan lukien 11 ottelussa. Kaudeksi 2011–2012 häntä ei rekisteröity lainkaan pelaavaan kokoonpanoon, ja tammikuussa 2012 hän palasi lainasopimuksella kasvattajaseuraansa Defensor Sportingiin.
Eduardo Gonçalves de Oliveira

Eduardo Gonçalves de Oliveira eli Edu (s. 30. marraskuuta 1981 São Paulo, Brasilia) on brasilialainen ammattilaisuransa päättänyt jalkapalloilija, joka pelasi keskushyökkääjän pelipaikalla.
Seurajoukkueura.
Edu on edustanut useita eri seuroja uransa aikana sekä kotimaassaan että ulkomailla. Ennen siirtymistään eteläkorealaiseen Suwon Bluewingsiin hän edusti saksalaista Mainzia.
3. tammikuuta 2010 hän palasi Saksaan ja teki sopimuksen Schalken kanssa.
Konrad Karchut

Konrad Karchut (s. 1975) on puolalainen basisti.
Karchut on tehnyt yhteistyötä Dies Iraen kanssa sekä soittanut Vaderin riveissä vuosina 2002-2003. Hänen nykyinen yhtyeensä on Hunter, johon hän on kuulunut vuodesta 1999.
Dyskografia.
Hunter
Vader
Oxygenol

Oxygenol on suomalainen tuotesarja, johon kuuluu aikuisten ja lasten hammastahnoja sekä suuvesiä. Hammastahnan valmistuksen Suomessa aloitti vuonna 1912 Oy Oxygenol Ab ruotsalaisen AB Oxygenolin lisenssillä. Nykyisin tuotteet kuuluvat Bernerin valikoimiin. Tuotteilla on Avainlippu-merkki.
Historiaa.
AB Oxygenol oli Ruotsiin vuonna 1908 perustettu teknokemian yritys, joka otti nimensä hammastahnoissa ja suuvesissä käyttämästään ”oksygenolista” eli vetyperoksidista. Suomeen Oy Oxygenol Ab:n perustivat 1912 apteekkari Edward Stigzelius ja hänen kaksi velipuoltaan, apteekkari Gösta Salingre sekä hammaslääkäri ja Dentaldepotin toimitusjohtaja Axel Salingre. Uusi yhtiö alkoi myydä ruotsalaisyhtiön ”hammastaikinaa”, ja vuoteen 1916 asti AB Oxygenol oli mukana suomalaisyhtiön vähemmistöosakkaana. Oy Oxygenol Ab piti konttoriaan Edward Stigzeliuksen omistaman Kauppatorin apteekin tiloissa. 
Oxygenol-hammastaikina valmistettiin aluksi rahtityönä lääketehdas Medicassa, kunnes veljekset ostivat vuonna 1920 kiinteistön nykyisestä Kalevankatu 30:stä ja siirsivät tuotannon sinne. Samana vuonna Edward-apteekkarin poika, farmaseutti Bertil Stigzelius, nimitettiin Oy Oxygenol Ab:n johtajaksi.
Vuonna 1950 kolmannen polven edustaja, insinööriksi opiskellut Björn Stigzelius alkoi jatkaa isänsä ja isoisänsä työtä. Hän kehitti ensimmäisenä Euroopassa hammastahnalle sopivan tyhjiövalmistuskattilan, joka mullisti valmistusprosessin. 1960-luvulla hän kehitti Suomen ensimmäisen fluoria sisältävän geelihammastahnan, jonka valmistus oli mahdollista vain tyhjiölaitteella. Samaa vakuumitekniikkaa alkoivat vähitellen käyttää muutkin hammastahnavalmistajat.
Vuonna 1975 Oy Oxygenol Ab:lle valmistui uusi tehdas Espoon Kivenlahteen. 1980- ja 1990-lukujen vaihteessa yritys myytiin Oy Bergenheim Yhtiöt Ab:lle, ja vuonna 1998 Bergenheim myytiin puolestaan Bernerille, joka edelleen valmistaa Oxygenol-hammastahnoja.
Oy Oxygenol Ab valmisti myös Amarant-ihonhoitotuotteita, joihin kuului muun muassa varhaisia jauhemaisia tai nestemäisiä deodorantteja. 1980-luvulla muita Oxygenol-yhtiön tuotteita olivat käsienpuhdistusaine Swarfega ja alankomaalaisen General Cosmeticsin tuotteet, joita markkinoimaan perustettiin tytäryhtiö Oxy Marketing Oy.
Hakaniemen valomainos.
Oxygenol on kuulunut jo vuosikymmenien ajan myös Helsingin katukuvaan: tuotemerkin nimi on luettavissa parimetrisin kirjaimin Hakaniemen metroaseman lähellä olevan Arenan talon katolta Hakaniemen torin suunnasta.
Calton Hill

Calton Hill on puisto- ja ulkoilualue Edinburghissa, Skotlannissa. Se sijaitsee keskustan lähellä, uudenkaupungin itäpuolella, lyhyen kävelymatkan päässä. Se on suosittu ulkoilu- ja piknikalue. Sieltä avautuvat hyvät näköalat pohjoiseen merelle, länteen yli kaupungin sekä etelään Arthur’s Seatille.
Calton Hillillä sijaitsee kaupungin observatorio. Siellä on myös monta muistomerkkiä, kuten National Monument ja Nelson Monument.
Jorge López

Jorge López Montaña (s. 19. syyskuuta 1978 Logroño, Espanja) on espanjalainen jalkapalloilija. Hän edustaa kreikkalaista OFI Kreetaa ja on pelipaikaltaan keskikenttäpelaaja.
Seurajoukkueura.
López on kotikaupunkinsa Logroñésin kasvatti. Hän siirtyi vuonna 1999 Villarrealiin, jossa ensimmäinen kausi päättyi juhlaan joukkueen noustessa maan pääsarjaan Primera Divisióniin. Ensiesiintymisensä Primera Divisiónissa hän teki 10. syyskuuta 2000 ottelussa Rayo Vallecanoa vastaan. Ensimmäisellä pääsarjakaudellaan hän pelasi 35 ottelua ja teki niissä kahdeksan maalia.
Kaudeksi 2003–2004 López siirtyi naapuriseura Valenciaan. Seuraavan kauden hän pelasi lainasopimuksella Mallorcassa ja palasi tämän jälkeen takaisin Valenciaan. Vuodet 2005–2007 hän kärsi vakavista loukkaantumisista ja pelasi ainoastaan 19 ottelua tänä aikana.
López vapautettiin sopimuksestaan kesällä 2007 ja niin hän siirtyi ilmaisella siirrolla Racing Santanderiin. Hän kuului kauden aikana joukkueen luottopelaajiin, kun se pelasi muun muassa ensimmäistä kertaa eurocup-otteluita karsittuaan UEFA Cupiin.
López siirtyi maan toiseksi korkeimmalla sarjatasolla Segunda Divisiónissa pelanneeseen Zaragozaan 3 miljoonan euron siirtokorvauksella 1. syyskuuta 2008. Hän pelasi kauden 38 ottelua ja teki niissä seitsemän maalia, kun joukkue nousi vuoden tauon takaisin Primera Divisióniin.
Dies Irae (yhtye)

Dies Irae on puolalainen death metal -yhtye, joka on perustettu vuonna 1992.
Yhtyeen varhaistuotantoa on huomattavasti inspiroinut sekä vaikuttanut Vader ja Morbid Angel.
On the Sunny Side of the Street

”On the Sunny Side of the Street” on Jimmy McHugh’n säveltämä ja Dorothy Fieldsin sanoittama musiikkikappale vuoden 1930 musikaalinäytelmästä "Lew Leslie’s International Revue". Sen esitti näytelmässä Harry Richman, mutta itse näytelmä oli paha floppi ja esitykset loppuivat nopeasti. Musikaalin huonosta menestyksestä huolimatta ”On the Sunny Side of the Streetistä” tuli todella suosittu. Vuonna 1930 listoille nousivat Richmanin ja Ted Lewisin nauhoitukset. Louis Armstrong nauhoitti oman versionsa vuonna 1934, ja kappale yhdistetään nauhoituksen suosion vuoksi usein nimenomaan häneen.
Kappaleesta on tehty lukuisia nauhoituksia; Charles Hammin kokoaman listan mukaan se oli Yhdysvalloissa yksi 1900-luvun ensimmäisen puoliskon 40 levytetyimmästä kappaleesta. Muun muassa Art Tatum, Frank Sinatra, Ella Fitzgerald ja Dizzy Gillespie ovat nauhoittaneet sen. Tommy Dorsey ja Jo Stafford nostivat sen 1940-luvun puolivälissä uudelleen listoille, ja Stevie Wonder äänitti kappaleesta oman versionsa vuonna 1960.
Vaikka sävellyksen tekijänoikeudet rekisteröi McHugh, huhun mukaan kappale saattaa olla alun perin jazzpianisti Fats Wallerin säveltämä. Kerrotaan, että Waller olisi säveltänyt sekä ”On the Sunny Side of the Streetin” että vuonna 1928 julkaistut kappaleet ”If I Had You” ja ”I Can’t Give You Anything But Love” ja myynyt ne sitten sellaisenaan eteenpäin.
Usko Kemppi kirjoitti kappaleeseen suomalaiset sanat nimellä Kadun aurinkoisella puolella ja sen ovat levyttäneet mm. Eero Väre vuonna 1950 ja Lasse Liemola vuonna 1957.
Sulpitia Cesis

Sulpitia Cesis (1577–?) oli italialainen säveltäjä ja luutisti San Agostinon luostarissa Modenassa. Hänet tunnetaan vain vuonna 1619 julkaisemastaan "Motetti Spiritualesta", 23:n hengellisen motetin kokoelmasta, jonka joissain teoksissa on käytetty sinkkejä ja pasuunoita. Kyseisiä soittimia ei tuohon aikaan hyväksytty luostarissa.
Cesis oli aatelissuvusta; hän oli kreivin tytär.
Meung-sur-Loire

Meung-sur-Loire on kunta Ranskassa Loiret'n departementissa Pohjois-Ranskan keskiosassa.
Kylän merkkihenkilöitä on Jean de Meung (s. 1240), joka jatkoi "Ruusuromaanin" kirjoittamista Guillaume de Lorris'n (s. 1200). jälkeen. Kylästä on kotoisin myös elokuvaohjaaja Alain Corneau. 
Seudulla käytiin Meung-sur-Loiren taistelu vuonna 1429.
Tapani Kansalainen

Vesa Tamminen, taiteilijanimeltään Tapani Kansalainen, on Savosta kotoisin oleva, nykyään Helsingissä asuva rap-artisti ja -tuottaja. Hän räppäsi aluksi englanniksi Ionics -yhtyeessä nimellä ”Cityzen John”. Ionics on julkaissut kaksi omakustannealbumia. Kansalainen on myös soittanut koskettimia Hannibalin ja Edorfin live-yhtyeissä. Tapani Kansalaisen ensimmäinen studioalbumi "Eilisen keisari, narri loppuelämän" julkaistiin 29. syyskuuta 2010 Joku Roti Recordsin kautta. Toinen pitkäsoitto "Kaatoja ja rännejä" julkaistiin Monsp Recordsin julkaisemana 24. tammikuuta 2014. Se nousi parhaimmillaan Suomen virallisen albumilistan sijalle kahdeksan.
Pikku Kuivasaari

Pikku Kuivasaari () on pieni saari Kuivasaaren koillispuolella. Pikku Kuivasaaren ja Kuivasaaren yhdistää toisiinsa aallonmurtaja, joka rakennettiin ensimmäisen maailmansodan aikana.
Saaressa on haapavaltainen lehto ja suojeltu merenrantaniitty (pinta-ala 0,21 ha ). Pikku Kuivasaari on luonnonsuojelullisesti merkittävä kasvillisuus- ja lintukohde, ja se on vapaaehtoisesti rauhoitettu vapusta juhannukseen.
Toivo Elomaa (sanoittaja)

Toivo Elomaa (30. toukokuuta 1904 Sippola – 10. lokakuuta 1980 Myllykoski, Anjalankoski) oli suomalainen sanoittaja, joka käytti nimimerkkiä "Topi".
Elomaa kävi kansakoulun ja työskenteli kauppa-apulaisena, tukkimiehenä, kattilahuoneenhoitajana, rakennustyöläisenä sekä louhinta- ja poraustyöläisenä.
Elomaan sanoittamia olivat muun muassa Uuno Mattilan 1933 säveltämä foxtrot ”Niilin rannalla”, Aarne Nuotion 1933 säveltämä foxtrot ”Kotimaan kaiho” ja Valto Tynnilän 1938 säveltämä polkka ”Viipurin Vihtori”, joka oli alun perin tarkoitettu viipurilaisen harmonikkatehtaan mainoslauluksi.
Lanosterolisyntaasi

Lanosterolisyntaasi eli 2,3-oksidoskvaleeni-lanosterolisyklaasi on entsyymi, joka katalysoi eläinten ja sienien soluissa 2,3-oksidoskvaleenin muuntumista lanosteroliksi. Ihmisellä lanosterolisyntaasin muodostumista ohjaa LSS-geeni, joka sijaitsee kromosomissa 21q22.3.
Reaktiomekanismi.
2,3-oksidoskvaleeni asettuu sopivaan konformaatioon lanosterolisyntaasin aktiiviseen kohtaan. Aikaisemmin luultiin, että reaktion vaiheet tapahtuisivat kytkettyinä eli lähes samanaikaisesti, mutta myöhemmät tutkimukset osoittivat sen etenevän vaiheittain prosterolivälivaiheen kautta. Neljä ensimmäistä entsyymin katalysoimaa vaihetta ovat syklisointeja, joiden kuluessa muodostuu syklisiä karbokationivälituotteita, joista viimeinen on prosteroli. Tämän jälkeen tapahtuu hydridi-ionin siirtymisiä rengasrakenteessa, mitä seuraa metyyliryhmien siirtäminen hiiliatomeilta toisille. Lopulta rakenteesta irtoaa protoni ja muodostuu kaksoissidos ja reaktion lopputuote, lanosteroli, irtoaa entsyymistä.
&lt;br&gt;
Inhibiittorit.
Lanosterolisyntaasia inhibitoivat monet orgaaniset skvaleenin johdannaiset. Muita inhibiittoreita ovat muun muassa N-etyylimaleimidi, kolesteroli ja hiirillä klorokiini.
Landquartin alue

Landquartin alue () on yksi Sveitsin 146:sta ja Graubündenin kantonin 11:stä hallinnollisesta alueesta. Se sijaitsee Alppi-Reinin laaksossa Itä-Sveitsissä Liechtensteinin ja Itävallan rajalla.
Alueeseen kuuluu kahdeksan kuntaa: Fläsch, Jenins, Landquart, Maienfeld, Malans, Trimmis, Untervaz ja Zizers. Alueen pinta-ala on 175 neliökilometriä ja asukasluku 24 815 (31.12.2016). Alueen pääkieli on saksa.
Aleksi Randell

Aleksi Randell (s. 22. heinäkuuta 1975 Turku) on suomalainen elinkeinoelämän vaikuttaja ja entinen kunnallispoliitikko ja -virkamies. Hän on Rakennusteollisuus RT ry:n toimitusjohtaja 9. marraskuuta 2017 lähtien. Koulutukseltaan Randell on valtiotieteen maisteri.
Ura.
Ennen Rakennusteollisuus RT:n toimitusjohtajuutta Aleksi Randell toimi Turun kaupunginjohtajana 1. syyskuuta 2010 – 8. marraskuuta 2017. Randell valittiin kaupunginjohtajaksi entisen kaupunginjohtajan Mikko Pukkisen siirryttyä Elinkeinoelämän keskusliiton toimitusjohtajaksi. Ennen valintaansa kaupunginjohtajaksi Randell oli Turun kaupunginhallituksen puheenjohtaja.
Randell oli Turun kaupunginvaltuuston jäsen 2001–2010 ja kaupunginhallituksen puheenjohtaja 2003–2007 ja 2009–2010. Hänet valittiin kaupunginvaltuustoon ensimmäisen kerran vuoden 2000 kunnallisvaaleissa. Kaupunginhallitukseen Randell valittiin vuonna 2002. Vuonna 2005 kaupunginhallituksen puheenjohtajuus muuttui päätoimiseksi tehtäväksi. Vuoden 2007 eduskuntavaalien jälkeen Randell siirtyi viestintäministerin erityisavustajaksi, mutta palasi Turun kaupunginhallituksen puheenjohtajaksi vuoden 2008 kunnallisvaalien jälkeen.
Paschal de l’Estocart

Paschal de l’Estocart oli ranskalainen säveltäjä. Hän syntyi Noyonissa vuonna 1538 tai 1539 ja kuoli vuoden 1587 kesäkuun 20. päivän jälkeen.
Estocart matkusteli runsaasti Italiassa ja Sveitsissä. Hän sai palkinnon Évreux’n sävellyskilpailussa vuonna 1584. Hän työskenteli lyhyesti herttuan hovissa Nancyssa ja toimi myös Valmontin apotin palveluksessa. Estocart sävelsi musiikkia sekä protestanttisiin että katolisiin käännöksiin psalmeista. Lisäksi hän julkaisi motetteja ja hengellisiä chansoneita. Italialainen madrigaali vaikutti huomattavasti hänen tyyliinsä.
Mihkel Veske

Mihkel Veske (28. tammikuuta 1843 – 16. toukokuuta 1890) oli virolainen kielitieteilijä.
Veske oli opettajana Kazanissa vuodesta 1886 suomalais-ugrilaisessa kieliopissa. Hän julkaisi virolaisia kansanlauluja, kielen fonetiikkaa ynnä muuta. Hänen tutkimuksensa suuntautui suomalais-ugrilaisten kielten kontakteihin slaavilaisiin kieliin.
Veske erosi 1806 Tarton lukion kolmannelta luokalta ja lähti Leipzigiin valmistuakseen lähetyssaarnaajaksi mutta suorittikin 1867 tutkinnon päästäkseen Leipzigin yliopistoon, jossa hän opiskeli kielitiedettä ja suoritti vertailevan kielitieteen tohtorin tutkinnon 1872. Veske palasi 1873 kotimaahan, jossa hänet seuraavana vuonna nimitettiin Tarton yliopistoon viron kielen lehtoriksi. Hän teki 1885–1887 opintomatkan Unkariin, ja sen jälkeen hänet nimitettiin 1887 Kazanin yliopistoon suomalais-ugrilaisten kielten opettajaksi. Veske toimitti 1884–1885 yleistajuista kuukausilehteä "Oma Maa", johon hän myös kirjoitti. Hän kirjoitti myös laulutekstejä.
...And Blood Was Shed in Warsaw

...And Blood Was Shed in Warsaw on puolalaisen death metal -yhtye Vaderin kolmas live-DVD, joka on julkaistu vuonna 2007. DVD julkaistiin mainostamaan yhtyeen edeltävänä vuonna julkaisemaa levyä, Impressions in Bloodia.
Kappaleet.
DVD.
 
Musiikkivideot
Piotr Wiwczarekin haastattelu
Filippiinien barokkikirkot

Filippiinien barokkikirkot on Unescon maailmanperintökohde, johon kuuluu neljä espanjalaisten Filippiineille rakentamaa kirkkoa. Kaikki neljä kirkkoa kuuluvat katoliselle kirkolle, ja ne on suojeltu Filippiineillä kansallisesti merkittävinä kohteina.
Unescon mukaan kirkot täyttivät kaksi kriteeriä niistä, jotka on asetettu maailmanperintöluetteloon pääsemiseksi. Unescon mukaan kirkoissa käytetty tyyli oli merkittävänä vaikutteena alueen myöhemmälle kirkkoarkkitehtuurille, ja Filippiinien barokkikirkot eurooppalaisen kirkkoarkkitehtuurin ja paikallisten materiaalisen sekä koristeaiheiden fuusiota, joka aloitti uuden kirkkorakentamisen perinteen.
Kohteeseen kuuluu seuraavat kirkot:
Hannibal TV

Hannibal TV () on tunisialainen televisiokanava, joka esiintyy myös eripuolella maailmaa satelliitin kautta. Kanava esittää pääosin televisiosarjoja ja dokumenttiohjelmia.
Historia.
Tunimedian perustama Hannibal TV lähetti esilähetyksensä 12. helmikuuta 2005 kello 19 paikallista aikaa. Seuraavana päivänä kanava aloitti virallisesti lähetyksensä. Ohjelmisto alkoi tunnin myöhässä, kun lähetys aloitettiin lukemalla Koraania ja sen perään lukemalla presidentin tekemän kirjeen.
23. helmikuuta 2007 kanava teki yhteistyösopimuksen France Télévisionsin kanssa, joka koski pääosin mainostamista ja televisio-ohjelmia.
Toukokuussa 2008 Tunisiassa tehdyn tutkimuksen mukaan kanava oli maan katsotuin televisiokanava maaliskuun ja huhtikuun aikana.
Cipriano de Rore

Cipriano de Rore (1516 – ennen vuotta 1565) oli ranskalais-flaamilainen säveltäjä. Hänen varhaisesta elämästään tai saapumisestaan Venetsiaan ei ole säilynyt varmoja tietoja. Hänen kuitenkin tiedetään laulaneen Basilica di San Marcon kuorossa vuosina 1542–1546. Hän opiskeli Adrian Willaertin johdolla. 
Vuodesta 1547 de Rore toimi musiikillisena johtajana Ferraran herttua Ercole II:n palveluksessa. Herttua kuoli vuonna 1559 de Roren ollessa vierailulla Antwerpenissä. Vuonna 1560 de Rore sai vastaavan viran parmalaisessa hovissa. Vuonna 1563 hän seurasi Willaertiä "maestro di cappellana" Basilica di San Marcossa. Hän kuitenkin palasi seuraavana vuonna aiempaan virkaansa Parmaan.
De Rorelta on säilynyt kolme messua, 65 motettia, passio, kahdeksan psalmia, Magnificateja, 125 madrigaalia ja eräitä chansoneita. Hänen hengellinen musiikkinsa on kokonaisuudessaan konservatiivista; hänen madrigaalinsa ovat historiallisesti tärkeämpiä. Hän suosi vakavaa ja korkealentoista runoutta. Hän pyrki aina vangitsemaan tekstien tunnelman musiikillisin keinoin. Eräiden erityisen voimakkaiden tekstien yhteydessä hän käytti rohkeaa kromatiikkaa ja modulaatioita.
Cesare Ciardi

Cesare Ciardi (1818–1877) oli italialainen huilisti. Hän syntyi Pratossa, sai Paganinin tuen varhaisella urallaan ja nousi kansainväliseen maineeseen virtuoosina. Hän muutti vuonna 1853 Venäjälle, jossa työskenteli kamarihuilistina tsaarin palveluksessa. Hän myös liittyi vastikään perustetun konservatorion henkilökuntaan, jonka jäsenenä hän opetti Tšaikovskia ja ystävystyi tämän kanssa. 
Ciardi myös sävelsi. Hänen teoksensa ovat ensisijaisesti huilulle.
Boz Burrell

Raymond "Boz" Burrell (1. elokuuta 1946 – 21. syyskuuta 2006) oli englantilainen basisti ja laulaja. Hän aloitti uransa laulajana 1960-luvulla Boz People -nimisessä kokoonpanossa. 
Boz People saavutti hyvän lavaesiintyjän maineen ja sai sopimuksen Columbia-levy-yhtiön kanssa. Yhtye levytti 4 singleä vuosina 1965-66. The Who -yhtyeen sisäisten riitojen ollessa pahimmillaan Burrell oli ehdolla korvaamaan Roger Daltreyn joulukuussa 1965.
Singlet eivät menestyneet ja Boz Peole hajosi. Siinä soittanut Ian McLagan liittyi Small Faces - kokoonpanoon. Burrell levytti edelleen käyttäen nimeä Boz. Näissä sessioissa oli studiomuusikkona mm. Ritchie Blackmore.
Suurelle yleisölle hän tuli tunnetuksi liityttyään 1971 King Crimson -yhtyeeseen, jonka kitaristi ja johtaja Robert Fripp opetti hänet soittamaan bassoa. Burrell on laulaja/basistina vuonna 1971 julkaistulla albumilla "Islands".
King Crimsonin jälkeen 1973 Burrell oli mukana perustamassa Bad Company -kokoonpanoa, jossa hän oli koko sen toiminnan ajan yhtyeen saavuttaessa suuren menestyksen.